## Uredba o unutarnjem ustrojstvu Državne geodetske uprave

### NN 40/2000 (14.4.2000.), Uredba o unutarnjem ustrojstvu Državne geodetske uprave

# VLADA REPUBLIKE HRVATSKE

**898**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 92/96,
48/99 i 15/2000), Vlada Republike Hrvatske je na sjednici održanoj
6. travnja 2000. godine, donijela

## UREDBU

### O UNUTARNJEM USTROJSTVU DRŽAVNE GEODETSKE UPRAVE

I. OPĆE ODREDBE

Članak 1.

Ovom Uredbom uređuje se unutarnje ustrojstvo Državne
geodetske uprave - Središnjeg ureda i područnih ureda
(u daljnjem tekstu: Državna uprava), nazivi unutarnjih ustrojstvenih
jedinica i njihov djelokrug, način upravljanja tim jedinicama,
okvirni broj državnih službenika i namještenika
za obavljanje poslova iz nadležnosti tih jedinica i druga
pitanja vezana za rad Državne uprave.

Osim poslova određenih ovom uredbom, unutarnje ustrojstvene
jedinice obavljaju i druge poslove koje im povjeri ravnatelj.

II. UNUTARNJE USTROJSTVO

Članak 2.

Upravne i druge poslove iz svoga djelokruga Državna uprava
obavlja u Središnjem uredu u Zagrebu i područnim uredima.

Za obavljanje poslova iz djelokruga Državne uprave u Središnjem
uredu u Zagrebu ustrojavaju se sljedeće unutarnje ustrojstvene
jedinice:

1. Kabinet ravnatelja

2. Uprava za prane i računovodstvene poslove te informacijski
sustav

3. Uprava za topografsku izmjeru i državne zemljovide

4. Uprava za katastarski sustav

5. Uprava za državnu izmjeru

6. Uprava za geodetsku inspekciju.

III. DJELOKRUG UNUTARNJIH USTROJSTVENIH JEDINICA I NAČIN
UPRAVLJANJA

1. KABINET RAVNATELJA

Članak 3.

U Kabinetu ravnatelja obavljaju se za ravnatelja i njegovog zamjenika
stručni poslovi koji se odnose na protokolarne poslove,
poslove vezane uz ostvarivanje plana i programa aktivnosti ravnatelja
i njegova zamjenika, poslovi u svezi sa sredstvima javnoga priopćavanja,
odnosima s Vladom Republike Hrvatske i Hrvatskim državnim
saborom, te drugim tijelima središnje upravne vlasti, poslovi
osiguranja pravodobnog upućivanja Vladi Republike Hrvatske
i Hrvatskom državnom saboru materijala i drugih dokumenata
iz djelokruga Uprave, poslovi prevođenja, poslovi u svezi
međunarodne suradnje, te koordinativnom sudjelovanju u međunarodnim
projektima, organiziranje pribavljanja dokumentacije i materijala
iz područnih ureda, izrađivanje i čuvanje zapisnika
sa stručnoga kolegija i drugih sastanaka, te praćenje
izvršenja obveza utvrđenih na Kolegiju ravnatelja i drugi
stručni i administrativni poslovi.

2. UPRAVA ZA PRAVNE I RAČUNOVODSTVENE POSLOVE TE
INFORMACIJSKI SUSTAV

Članak 4.

Uprava za pravne i računovodstvene poslove te informacijski
sustav obavlja upravne, pravne i opće poslove iz djelokruga
Državne uprave, koji nisu ovom Uredbom stavljeni u djelokrug
drugih unutarnjih ustrojstvenih jedinica, kadrovske poslove i
poslove vezane uz statusna prava državnih službenika
i namještenika, skrbi o zakonitoj primjeni važećih
materijalno-financijskih propisa i o racionalnom i svrsishodnom
korištenju sredstava osiguranih u državnom proračunu,
obavlja poslove koji se odnose na informatizaciju Državne
uprave, poslove koordinacije, upostavu i održavanje informatičkog
sustava Državne uprave.

Za obavljanje poslova Uprave za pravne i računovodstvene
poslove te informacijski sustav, ustrojavaju se:

2.1. Odjel pravnih, kadrovskih i općih poslova

2.1.1. Odsjek kadrovskih poslova

2.1.2. Odsjek pravnih i općih poslova

2.2. Odjel financijsko-računovodstvenih poslova

2.3. Odjel informatičke potpore

2.4. Odjel vrednovanja i gospodarenja prostornim podaci- ma

*2.1. Odjel pravnih, kadrovskih i općih poslova*

Članak 5.

Odjel pravnih, kadrovskih i općih poslova obavlja upravne
i stručne poslove, prati mjere kadrovske politike i obavlja
kadrovske poslove za potrebe Središnjeg i područnih
ureda, te administrativne poslove oko izbora kandidata u državnu
službu i raspored državnih službenika i namještenika,
sudjeluje u izradbi, donošenju i realizaciji planova stručnog
usavršavanja, prati statusna prava djelatnika, njihov rad
i promicanje u službi, vodi osobni očevidnik za državne
službenike i namještenike u Državnoj upravi, izrađuje
prijedloge nacrta zakona i drugih propisa iz djelokruga Državne
uprave u suradnji s drugim ovlaštenim ustrojstvenim jedinicama
Državne uprave, u suradnji s drugim ustrojstvenim jedinicama
izrađuje i kontrolira ugovore koje sklapa Državna uprava,
sudjeluje u pripremi i provođenju javnih natječaja
i ostalih nabava sukladno sa zakonom, obavlja sve pravne poslove
po zahtjevima za izdavanje suglasnosti za obavljanje djelatnosti,
obavlja stručne i tehničke poslove koji se odnose
na pisarnicu, pismohranu, obradu i distribuciju podataka i tekstova,
umnožavanja i distribucije materijala, u suradnji s Odjelom
za financijsko-računovodstvene poslove nabavlja osnovna
sredstva, tiskanice, uredski i sitni materijal, oprema poslovne
prostorije Državne uprave, obavlja poslove vezane uz korištenje
prometnih sredstava za potrebe Državne uprave, brine o načinu
održavanja sredstava i opreme Državne uprave.

*2.1.1. Odsjek kadrovskih poslova*

Članak 6.

Odsjek kadrovskih poslova obavlja kadrovske poslove za potrebe
Središnjeg i područnih ureda, poslove oko izbora kandidata
u državnu službu i raspoređivanje državnih
službenika i namještenika, vodi osobni očevidnik,
prati statusna prava djelatnika, njihov rad i promicanje u službi,
izrađuje, donosi i realizira planove stručnog usavršavanja
državnih službenika.

*2.1.2. Odsjek pravnih i općih poslova*

Članak 7.

Odsjek pravnih i općih poslova izrađuje prijedloge nacrta
zakona i drugih propisa iz djelokruga Državne uprave, u suradnji
s drugim ovlaštenim ustrojstvenim jedinicama Državne
uprave, obavlja sve pravne poslove po zahtjevima za izdavanje
suglasnosti za obavljanje poslova, sudjeluje u pripremi i provođenju
javnih natječaja, obavlja stručne i tehničke
poslove koji se odnose na pisarnicu, pismohranu, umnožavanje
i distribuciju materijala, obavlja poslove vezane uz korištenje
prometnih sredstava, te brine o načinu održavanja
sredstava i opreme Državne uprave.

*2.2. Odjel financijsko-računovodstvenih poslova*

Članak 8.

Odjel finacijsko-računovodstvenih poslova organizira i
koordinira rad u obavljanju računovodstvenih poslova sukladno
s propisima te brine o zakonitoj primjeni važećih materijalno-financijskih
propisa, izrađuje prijedloge potrebnih sredstava za izvršenje
programa rada, prijedlog predračuna prihoda i rashoda,
priprema dokumentaciju za knjiženje, sastavlja periodične
obračune i završni račun, brine o zakonitom,
racionalnom i svrsishodnom korištenju osiguranih sredstava
u državnom proračunu, izrađuje bruto bilance i
preglede izvršenja financijskog plana, obavlja izračun
plaće i osobnih naknada službenika i namještenika,
obavlja likvidaciju ulaznih računa te priprema naloge za
plaćanje računa, vodi knjigovodstvo osnovnih sredstava
i sitnog inventara, te obavlja i druge poslove u svezi s financijskim
i računovodstvenim poslovanjem.

*2.3. Odjel informatičke potpore*

Članak 9.

Odjel informatičke potpore koordinira uspostavu i održavanje
informatičkog sustava Državne uprave, prikuplja podatke,
evidentira, prati i analizira stanje i korištenje informatičke
opreme, računalnih i komunikacijskih mreža Središnjeg
ureda i područnih ureda Državne uprave, izrađuje
godišnji plan rada Odjela na temelju iskazanih potreba i
usvojenih programa, priprema detaljne specifikacije informatičke
opreme koju je potrebno nabaviti, u suradnji s drugim ustrojstvenim
jedinicama sudjeluje u postupku nabave robe, usluga i radova iz
djelokruga Odjela, priprema prijedloge ugovora kojima se ostvaruje
nabava, organizira isporuku i instalaciju informatičke
opreme, organizira održavanje informatičke opreme,
pruža i organizira stručnu i tehničku potporu
pri korištenju opreme Državne uprave, sudjeluje u organizaciji
informatičkog obrazovanja, surađuje s drugim državnim
tijelima i institucijama u poslovima iz svoga djelokruga, izrađuje
i priprema stručna mišljenja na dostavljene materijale
iz svoga djelokruga, vodi nabavu stručne literature i stručnu
biblioteku.

*2.4. Odjel vrednovanja i gospodarenja prostornim podacima*

Članak 10.

Odjel vrednovanja i gospodarenja prostornim podacima prati i analizira
stanje u području vrednovanja i gospodarenja prostornim
podacima, prati i predlaže primjenu odgovarajućih međunarodnih
iskustava i normi u tom području, priprema i predlaže
elemente cjenovne politike prostornih podataka Državne uprave,
prati poslovanje i u suradnji s drugim nadležnim tijelima
štiti proizvode i službene dokumente koje izdaje Uprava,
analizira potrebe i radi na sustavnoj primjeni zajedničkih
informacijskih osnova u svim unutarnjim ustrojstvenim jedinicama,
prati naturalne i financijske pokazatelje korištenja prostornih
podataka, obavlja analizu vrste, svrhe i korisnika prostornih
podataka, organizira pripremu i izradbu kataloga i promidžbenih
materijala o prostornim podacima Državne uprave, provodi
marketinške aktivnosti u svrhu promocije korištenja
prostornih podataka i aktivnosti Državne uprave te širenje
kruga korisnika, sudjeluje u suradnji s ostalim unutarnjim ustrojstvenim
jedinicama u pronalaženju i animiranju vanjskih izvora financiranja
s ciljem prikupljanja i ažuriranja prostornih podataka.

3. UPRAVA ZA TOPOGRAFSKU IZMJERU
I DRŽAVNE ZEMLJOVIDE

Članak 11.

Uprava za topografsku izmjeru i državne zemljovide obavlja
upravne i stručne poslove na provođenju topografske
izmjere i izradbe državnih zemljovida, vođenju topografsko-kartografskih
baza podataka, obavlja poslove vezane uz gospodarenje topografsko-kartografskom
građom, poslove provedbe fotogrametrijskog snimanja i formiranja
baza aerofotogrametrijskih snimaka i satelitskih scena, te vodi
dokumentaciju vezanu uz izradbu državnih zemljovida i provedbu
aerofotogrametrijskih snimaka.

Za obavljanje poslova Uprave za topografsku izmjeru i državne
zemljovide ustrojavaju se:

3.1. Odjel fotogrametrije i daljinskog pronicanja

3.1.1. Odsjek aerofotogrametrije

3.1.2. Odsjek digitalne obrade slike

3.2. Odjel kartografije

3.2.1. Odsjek topografske izmjere

3.2.2. Odsjek izradbe, održavanja i gospodarenja zemljovi-
dima.

*3.1. Odjel fotogrametrije i daljinskog pronicanja*

Članak 12.

Odjel fotogrametrije i daljinskog pronicanja obavlja poslove planiranja,
provedbe i dokumentiranja fotogrametrijskog snimanja, izdaje odobrenja
za snimanje iz zraka, sudjeluje u pregledu zračnih snimaka,
obavlja poslove prevođenja fotomaterijala u digitalnom obliku,
arhivira i izdaje fotomaterijal, formira i vodi baze podataka,
u suradnji s ostalim ustrojstvenim jedinicama sudjeluje u postupku
nabave robe, usluga i radova iz djelokruga Odjela, ovjerava primljeni
i pregledani foto-materijal, pribavlja satelitske scene, pohranjuje
fotogrametrijske projektne podloge u arhiv, priprema i predlaže
godišnje i višegodišnje programe, surađuje
s drugim tijelima državne vlasti i međunarodnim udrugama.

*3.1.1. Odsjek aerofotogrametrije*

Članak 13.

Odsjek aerofotogrametrije vodi i održava aerofotogrametrijske
materijale u analognom obliku, izdaje po zahtjevima aerofotogrametrijski
materijal, daje odobrenja za snimanja iz zraka, izdaje odobrenja
za korištenje aerofotogrametrijskih materijala (filmova,
dijapozitiva, fotoskica, kontakt kopija), sudjeluje u komisijskom
pregledu snimljenih fotomaterijala, prati radnje u fazi izradbe
aerofotogrametrijskog materijala i ovjerava primljene fotomaterijale.

*3.1.2. Odsjek digitalne obrade slike*

Članak 14.

Odsjek digitalne obrade slike vodi i održava aerofotogrametrijske
materijale u digitalnom obliku, skenira filmove, zapisuje na CD
i priprema za komisijski pregled, vodi evidenciju o skeniranim
filmovima i pohranjuje u bazu podataka, kontrolira kvalitetu snimljenog
fotomaterijala, vrši poslove ovjeravanja komisijski pregledanog
materijala i izdaje odobrenja za korištenje istih.

*3.2. Odjel kartografije*

Članak 15.

Odjel kartografije obavlja poslove kartografske obrade i održavanja
državnih kartografskih izvornika, izrađuje, uspostavlja
i održava topografske i kartografske baze podataka, uspostavlja,
vodi i pohranjuje kartografsku nakladu u svim oblicima uz gospodarenje
istom, obavlja sve poslove vezane uz uspostavljanje, izradbu i
vođenje preglednih zemljovida, poslove pripreme, obrade i
distribucije istih, obavlja stručni nadzor nad radovima
na izradbi zemljovida, u suradanji s drugim ustrojstvenim jedinicama
sudjeluje u postupku nabave roba, usluga i radova iz djelokruga
Odjela, priprema i predlaže višegodišnje i godišnje
programe iz svog djelokruga, surađuje s drugim tijelima državne
vlasti i međunarodnim udrugama.

*3.2.1. Odsjek topografske izmjere*

Članak 16.

Odsjek topogarfske izmjere obavlja poslove izradbe i održavanja
topografske baze podataka, vodi i pohranjuje topografsko-kartografsku
nakladu i reprodukcijske originale, vodi poslove oko uspostavljanja
izradbe i vođenja preglednih zemljovida kao i distribuciju
istih, obavlja stručni nadzor nad radovima topografske
izmjere te sudjeluje u pripremi i predlaganju višegodišnjih
i godišnjih programa iz svoga djelokruga.

*3.2.2. Odsjek izradbe, održavanja i gospodarenja zemljovidima*

Članak 17.

Odsjek izradbe, održavanja i gospodarenja zemljovidima obavlja
poslove izradbe i održavanja baze podataka, uspostavlja,
vodi i pohranjuje kartografsku nakladu, obavlja sve poslove vezane
uz uspostavljanje, izradbu i vođenje tematskih zemljovida
te obradu i distribuciju istih, obavlja stručni nadzor
nad radovima izradbe zemljovida i održavanja.

4. UPRAVA ZA KATASTARSKI SUSTAV

Članak 18.

Uprava za katastarski sustav prati i nadzire stanje na području
katastra zemljišta, katastra nekretnina, katastra vodova
i registra prostornih jedinica, priprema stručne podloge
i rješenja za izradbu zakonskih i drugih propisa iz svog
djelokruga te daje stručne naputke, mišljenja i objašnjenja
za provedbu tih propisa, izrađuje prijedloge višegodišnjih
i godišnjih programa iz svog djelokruga, rješava upravne
stvari u drugom stupnju iz katastra nekretnina, provodi upravni
nadzor te vodi središnji registar prostornih jedinica i druge
evidencije koje se odnose na katastarsku izmjeru, katastarske
operate i katastar vodova.

Za obavljanje poslova Uprave za katastarski sustav ustrojavaju
se:

4.1. Odjel katastarskih izmjera

4.2. Odjel izradbe i održavanja katastarskih operata

4.2.1. Odsjek za katastarske operate

4.2.2. Odsjek postupanja u drugom stupnju

4.3. Odjel posebnih registara

4.3.1. Odsjek prostornih jedinica

4.3.2. Odsjek katastra vodova.

*4.1. Odjel katastarskih izmjera*

Članak 19.

Odjel katastarskih izmjera priprema i predlaže godišnje
i višegodišnje programe provođenja katastarskih
izmjera, izrađuje nacrte akata kojima se određuju područja
i imena katastarskih općina i katastarskih područja
na moru, prati i analizira stanje na provođenju komasacija
i drugih zahvata u prostoru, u okviru kojih se provodi osnivanje
katastra nekretnina, priprema i predlaže programe prikupljanja
i obrađivanja podataka o načinu uporabe zemljišta,
u suradnji s drugim ustrojstvenim jedinicama sudjeluje u postupku
nabave robe, usluga i ustupanja radova iz djelokruga Odjela, sudjeluje
u ugovaranju radova na katastarskim izmjerama te ugovaranju izradbe
katastarskih elaborata u sklopu komasacijskih i drugih postupaka,
sudjeluje u nadzoru nad izvođenjem katastarskih izmjera, izradbom
katastarskih elaborata te prikupljanja i obrađivanja podataka
o načinu uporabe zemljišta, preuzima i ovjerava katastarske
elaborate, vodi evidenciju izrađenih katastarskih elaborata,
izrađuje izvješća o realizaciji godišnjih
i višegodišnjih programa iz svoga područja, sudjeluje
u pripremi stručnih podloga za izradbu zakonskih i drugih
propisa iz područja katastra nekretnina, priprema podloge
za stručna tumačenja, mišljenja i naputke za
provođenje katastarskih izmjera i izradbu katastarskih elaborata.

*4.2. Odjel izradbe i održavanja katastarskih operata*

Članak 20.

Odjel izradbe i održavanje katastarskih operata prati, analizira
i nadzire stanje na području katastra zemljišta i
katastra nekretnina, predlaže mjere za unapređenje katastra,
priprema i predlaže godišnje i višegodišnje
programe na unapređenju katastra i njegovom podizanju na višu
tehnološku razinu, priprema podatke za ugovaranje radova
na realizaciji tih programa, te sudjeluje u ugovaranju tih radova,
nadzire obavljanje tih radova, preuzima katastarske operate, te
izrađuje nacrte akata kojima se katastarski operati stavljaju
u primjenu, vodi evidenciju o katastarskim operatima, provodi
upravni i stručni nadzor nad održavanjem katastarskih
operata, te rješava u drugom stupnju, priprema stručne
podloge i rješenja za izradbu zakonskih i drugih propisa
iz područja katastra i sudjeluje u izradbi tih propisa,
priprema podloge za stručna tumačenja, mišljenja
i naputke za primjenu tih propisa.

*4.2.1. Odsjek za katastarske operate*

Članak 21.

Odsjek za katastarske operate prati, analizira i nadzire stanje
na području katastra zemljišta i katastra nekretnina,
priprema podatke za ugovaranje radova koji se poduzimaju radi
realizacije programa za unapređenje katastra, sudjeluje u
ugovaranju radova, nadzire obavljanje tih radova, preuzima katastarske
operate, vodi evidenciju o katastarskim operatima te provodi stručni
nadzor nad održavanjem katastarskih operata.

*4.2.2. Odsjek postupanja u drugom stupnju*

Članak 22.

Odsjek postupanja u drugom stupnju obavlja poslove upravnog nadzora
nad održavanjem katastarskih operata, rješava upravne
stvari u drugom stupnju, priprema stručne podloge i rješenja
za izradbu zakonskih i drugih propisa iz područja katastra,
sudjeluje u izradbi propisa te daje mišljenja i naputke za
primjenu propisa.

*4.3. Odjel posebnih registara*

Članak 23.

Odjel posebnih registara prati, analizira i nadzire stanje na
području registra prostornih jedinica izvornih evidencija
naselja, ulica i kućnih brojeva, predlaže mjere za
unapređenje ovih evidencija, priprema i predlaže godišnje
i višegodišnje programe uvođenja registra prostornih
jedinica i njegovog podizanja na višu tehnološku razinu,
priprema podatke za ugovaranje radova na realizaciji tih programa
te sudjeluje u ugovaranju tih radova, nadzire obavljanje tih radova,
izrađuje nacrte akata kojima se područni registri stavljaju
u primjenu, vodi središnji registar prostornih jedinica,
provodi stručni nadzor nad održavanjem područnih
registara, priprema stručne podloge i rješenja za
izradbu zakonskih i drugih propisa iz područja registra
prostornih jedinica i izvornih evidencija naselja, ulica i kućnih
brojeva, sudjeluje u izradbi tih propisa, prati, analizira, nadzire
i predlaže mjere za unapređenje katastra vodova, provodi
stručni nadzor nad izradbom i održavanjem, priprema
stručne podloge za izradbu zakonskih i drugih propisa iz
oblasti katastra vodova, te daje stručna tumačenja,
mišljenja i naputke za primjenu tih propisa.

*4.3.1. Odsjek prostornih jedinica*

Članak 24.

Odsjek prostornih jedinica nadzire stanje na području registra
prostornih jedinica izvornih evidencija naselja, ulica i kućnih
brojeva, priprema podatke za ugovaranje radova na realizaciji
programa uvođenja registra prostornih jednica, sudjeluje u
ugovaranju tih radova, nadzire obavljene radove, vodi središnji
registar prostornih jedinica, provodi stručni nadzor nad
održavanjem područnih registara te pripema stručne
podloge i rješenja za izradbu zakonskih i drugih propisa
iz područja registra prostornih jedinica.

*4.3.2. Odsjek katastra vodova*

Članak 25.

Odsjek katastra vodova nadzire i predlaže mjere za unapređenje
katastra vodova, provodi stručni nadzor nad izradbom i
održavanjem katastra vodova, priprema stručne podloge
za izradbu zakonskih i drugih propisa iz područja katastra
vodova te daje stručna tumačenja i naputke za primjenu
tih propisa.

5. UPRAVA ZA DRŽAVNU IZMJERU

Članak 26.

Uprava za državnu izmjeru obavlja upravne i stručne
poslove na uspostavi, održavanju i stalnoj kontroli polja
stalnih geodetskih točaka, uspostavlja i vodi baze podataka
stalnih geodetskih točaka, izrađuje programe aktivnosti
obilježavanja, označavanja i izmjere državne
granice sukladno s odredbama o izvršenju ugovornih obveza,
vodi evidenciju državne granice, obavlja koordinacijske poslove
u svezi s međunarodnom suradnjom.

Za obavljanje poslova Uprave za državnu izmjeru ustrojavaju
se:

5.1. Odjel osnovnih geodetskih radova

5.1.1. Odsjek održavanja i uspostave geodetskih osnova

5.1.2. Odsjek povezivanja i razvoja geodetskih osnova

5.2. Odjel državne granice

5.2.1. Odsjek izmjere i održavanja državne granice

5.2.2. Odsjek evidencije državne granice.

*5.1. Odjel osnovnih geodetskih radova*

Članak 27.

Odjel osnovnih geodetskih radova vodi poslove na uspostavi i održavanju
polja stalnih geodetskih točaka, obavlja stalnu kontrolu
polja stalnih geodetskih točaka, te određuje parametre
transformacije između državnog geodetskog prostornog
sustava i drugih referentnih sustava (nacionalnih ili globalnih),
vodi poslove na uspostavi i održavanju sustava za određivanje
položaja na trajnoj osnovi za potrebe navigacije (permanentne
stanice), istraživanje oblika Zemlje, geofizička i
gravimetrijska mjerenja, poslove na uspostavljanju i održavanju
nivelmanskih mreža, povezivanju s pravnim osobama koje se
bave osnovnim geodetskim radovima, uspostavlja katalog i baze
podataka stalnih geodetskih točaka s atributom pripadnosti,
izdaje podatke stalnih geodetskih točaka u digitalnom obliku,
obavlja stručni nadzor nad osnovnim geodetskim radovima,
u suradnji s drugim ustrojstvenim jedinicama sudjeluje u postupku
nabave robe, usluga i ustupanju radova iz djelokruga Odjela, surađuje
s drugim tijelima državne vlasti i međunarodnim udrugama.

*5.1.1. Odsjek održavanja i uspostave geodetskih osnova*

Članak 28.

Odsjek održavanja i uspostave geodetskih osnova obavlja poslove
na uspostavi i održavanju polja stalnih geodetskih točaka,
obavlja stalnu kontrolu polja stalnih geodetskih točaka,
vodi poslove na uspostavljanju i održavanju nivelmanskih
mreža, uspostavlja katalog i baze podataka stalnih geodetskih
točaka s atributom pripadnosti, izdaje podatke stalnih
geodetskih točaka u digitalnom obliku te obavlja stručni
nadzor nad osnovnim geodetskim radovima.

*5.1.2. Odsjek povezivanja i razvoja geodetskih osnova*

Članak 29.

Odsjek povezivanja i razvoja geodetskih osnova određuje parametre
transformacije između državnoga geodetskog prostornog
sustava i drugih referentnih sustava (nacionalnih ili globalnih),
vodi poslove na uspostavi i održavanju sustava za određivanje
položaja na trajnoj osnovi za potrebe navigacije (permanentne
stanice) i istraživanja oblika Zemlje.

*5.2. Odjel državne granice*

Članak 30.

Odjel državne granice vodi evidenciju državne granice,
izrađuje programe aktivnosti obilježavanja, označavanja
i izmjere državne granice sukladno s odredbama o izvršenju
ugovornih obveza, koordinira poslove obnove i održavanja
označene državne granice, u suradnji s drugim ustrojstvenim
jedinicama sudjeluje u postupku nabave robe, usluga i ustupanju
radova iz djelokruga Odjela, provodi stručni nadzor nad
ugovorenim poslovima, skrbi o dokumentaciji državne granice,
prati aktivnosti koje se odnose na pripremu međunarodnih ugovora
o državnim granicama između Republike Hrvatske i susjednih
država, surađuje s tijelima vlasti nadležnima za
razgraničenje i uređivanje državne granice, obavlja
stručne i tehničke poslove pri sklapanju međunarodnih
ugovora o državnim granicama, priprema stručne podloge
i sudjeluje u izradbi upita i stručnih mišljenja za
obavljanje poslova iz nadležnosti Odjela, obavlja koordinacijske
poslove u svezi s međunarodnom suradnjom, sudjeluje u međunarodnim
projektima od interesa za Republiku Hrvatsku, priprema godišnja
izvješća o radovima na državnoj granici.

*5.2.1. Odsjek izmjere i održavanja državne granice*

Članak 31.

Odsjek izmjere i održavanja državne granice koordinira
poslove obnove i održavanja označene državne
granice, provodi stručni nadzor nad ugovorenim poslovima,
obavlja stručne i tehničke poslove pri sklapanju
međunarodnih ugovora o državnim granicama, priprema stručne
podloge i sudjeluje u izradbi upita i stručnih mišljenja
za obavljanje poslova iz nadležnosti odsjeka.

*5.2.2. Odsjek evidencije državne granice*

Članak 32.

Odsjek evidencije državne granice vodi evidenciju državne
granice, skrbi o dokumentaciji državne granice, surađuje
s tijelima vlasti nadležnima za razgraničenje i uređivanje
državne granice i sudjeluje u međunarodnim projektima
od interesa za Republiku Hrvatsku.

6. UPRAVA ZA GEODETSKU INSPEKCIJU

Članak 33.

Uprava za geodetsku inspekciju obavlja inspekcijske i druge stručne
poslove koji se odnose na nadzor provedbe propisa i način
rada fizičkih i pravnih osoba koje su ovlaštene obavljati
poslove državne izmjere i katastra nekretnina, nadzor nad
obavljanjem geodetskih poslova lokalne samouprave, izrađuje
izvješća o obavljenom nadzoru i poduzetim mjerama,
izrađuje upute za rad geodetskih inspektora, pruža stručnu
pomoć te priprema prijedloge za brisanje iz odgovarajućih
registara djelatnosti za koje pravna ili fizička osoba
ne ispunjava propisane uvjete.

IV. PODRUČNI UREDI ZA KATASTAR

Članak 34.

Za obavljanje upravnih i stručnih poslova na vođenju
katastra zemljišta, osnivanju i vođenju katastra nekretnina,
osnivanju i vođenju područnih registara prostornih
jedinica, pregledu i potvrđivanju parcelacijskih i geodetskih
elaborata, izdavanju podataka iz katastra zemljišta i katastra
nekretnina i područnih registara prostornih jedinica, vođenju
brige o stanju oznaka državne izmjere i katastra nekretnina,
rješavanju upravnih stvari u prvom stupnju, praćenju
i koordiniranju rada ispostava, osiguravanju jedinstvenog postupanja
u osnivanju i održavanju katastra nekretnina, prikupljanju
i obradi podataka na razini županije te izvještavanju
Središnjeg ureda, pripremanju prijedloga programa područnog
ureda, planiranju informatizacije i uspostavljanju informatičke
potpore za potrebe područnog ureda, neposredne suradnje
s nadležnim zemljišnoknjižnim sudovima, suradnji
s lokalnom samoupravom na obavljanju poslova državne izmjere
i katastra nekretnina, suradnji u nadzoru poslova koji se obavljaju
u upravnim tijelima jedinica lokalne samouprave nadležnim
za geodetske poslove, prikupljanju podataka potrebnih za procjenu
vrijednosti štete nastale obavljanjem poslova državne
izmjere i katastra nekretnina, u Državnoj upravi se, kao
unutarnje ustrojstvene jedinice izvan sjedišta, ustrojavaju:

- Područni ured sa sjedištem u Zagrebu koji ima ispostave-katastre
u: Dugom Selu, Ivanić Gradu, Jastrebarskom, Samoboru, Svetom
Ivanu Zelini, Velikoj Gorici, Vrbovcu i Zaprešiću.

- Područni ured sa sjedištem u Krapini koji ima ispostave-katastre
u: Donjoj Stubici, Klanjcu, Pregradi, Zaboku i Zlataru.

- Područni ured sa sjedištem u Sisku koji ima ispostave-katastre
u: Dvoru, Glini, Hrvatskoj Kostajnici, Kutini, Novskoj, Petrinji
i Topuskom.

- Područni ured sa sjedištem u Karlovcu koji ima
ispostave-katastre u: Dugoj Resi, Ogulinu, Ozlju, Slunju i Vojniću.

- Područni ured sa sjedištem u Varaždinu koji
ima ispostave-katastre u: Ivancu, Ludbregu i Novom Marofu.

- Područni ured sa sjedištem u Koprivnici koji ima
ispostave-katastre u: Đurđevcu i Križevcima.

- Područni ured sa sjedištem u Bjelovaru koji ima
ispostave-katastre u: Čazmi, Daruvaru, Garešnici i
Grubišnom Polju.

- Područni ured sa sjedištem u Rijeci koji ima ispostave-katastre
u: Cresu, Crikvenici, Čabru, Delnicama, Krku, Malom Lošinju,
Opatiji, Rabu i Vrbovskom.

- Područni ured sa sjedištem u Gospiću koji
ima ispostave-katastre u: Donjem Lapcu, Lovincu, Korenici, Novalji,
Otočcu i Senju.

- Područni ured sa sjedištem u Virovitici koji ima
ispostave-katastre u: Orahovici, Pitomači i Slatini.

- Područni ured sa sjedištem u Požegi koji ima
ispostavu-katastar u: Pakracu.

- Područni ured sa sjedištem u Slavonskom Brodu koji
ima ispostavu-katastar u Novoj Gradiški.

- Područni ured sa sjedištem u Zadru koji ima ispostave-katastre
u: Benkovcu, Biogradu na Moru, Gračacu, Obrovcu i Pagu.

- Područni ured sa sjedištem u Osijeku koji ima ispostave-katastre
u: Belom Manastiru, Donjem Miholjcu, Đakovu, Našicama
i Valpovu.

- Područni ured sa sjedištem u Šibeniku koji
ima ispostave-katastre u: Drnišu i Kninu.

- Područni ured sa sjedištem u Vukovaru koji ima
ispostave-katastre u: Iloku, Vinkovcima i Županji.

- Područni ured sa sjedištem u Splitu koji ima ispostave-katastre
u: Hvaru, Imotskom, Kaštel Sućurcu, Makarskoj, Omišu,
Sinju, Solinu, Starom Gradu, Supetru, Trogiru, Visu i Vrgorcu.

- Područni ured sa sjedištem u Pazinu koji ima ispostave-katastre
u: Bujama, Buzetu, Labinu, Poreču, Puli i Rovinju.

- Područni ured sa sjedištem u Dubrovniku koji ima
ispostave-katastre u: Blatu, Korčuli, Metkoviću i
Pločama.

- Područni ured sa sjedištem u Čakovcu koji
ima ispostavu-katastar u: Prelogu.

Članak 35.

Radi učinkovitog obavljanja poslova i zadaća područnih
ureda Državne uprave u područnim uredima ustrojavaju
se:

- Odsjek za upravno-pravne poslove

- Odsjek za katastarski sustav i informatičku potporu

- Odsjek za katastar nekretnina - katastar u sjedištu područnog
ureda.

Članak 36.

U Odsjeku za upravno-pravne poslove obavljaju se upravni i pravni
poslovi za područni ured, te prati i koordinira obavljanje
upravno-pravnih poslova u ispostavama.

Članak 37.

U Odsjeku za katastarski sustav i informatičku potporu
obavljaju se poslovi državne izmjere i katastra za područni
ured, prati i koordinira obavljanje ovih poslova u ispostavama,
osigurava jedinstveno postupanje u osnivanju i održavanju
katastra nekretnina, obavljaju poslovi planiranja informatizacije
i uspostavljanja informatičke potpore radu područnog
ureda i njegovih ispostava, prikupljaju i održavaju podaci
na razini županije i o njima obavješćuje Središnji
ured, te pripremaju prijedlozi programa rada područnih
ureda.

Članak 38.

U Odsjeku za katastar nekretnina obavljaju se poslovi državne
izmjere i katastra za područje za koje je katastar u sjedištu
područnog ureda mjesno nadležan.

Članak 39.

Radi učinkovitog i neposrednog obavljanja poslova i zadaća
u Odsjeku za katastar nekretnina - katastru, u sjedištu područnog
ureda i u ispostavama područnih ureda ustrojavaju se:

- Pododsjek za izmjeru

- Pododsjek za katastarske operate

- Pododsjek za posebne registre.

Članak 40.

U Pododsjeku za izmjeru obavljaju se poslovi vezani uz tehničku
dokumentaciju državne izmjere i katastra, poslovi održavanja
podataka o stalnim geodetskim točkama, vođenje brige
o stanju oznaka državne izmjere i katastra nekretnina, te
poslovi vezani uz pregled i potvrđivanje parcelacijskih i
drugih geodetskih elaborata.

Članak 41.

U Pododsjeku za katastarske operate obavljaju se poslovi vođenja
i održavanja katastarskih operata, izrađuju nacrti prvostupanjskih
rješenja o provođenju promjena u katastarskim operatima,
obavljaju upisi u katastarske operate na temelju isprava, te obavljaju
poslovi izdavanja podataka iz katastra zemljišta i katastra
nekretnina.

Članak 42.

U Pododsjeku za posebne registre obavljaju se poslovi vezani uz
područne registre prostornih jedinica i katastar vodova.

V. UPRAVLJANJE USTROJSTVENIM JEDINICAMA DRŽAVNE GEODETSKE
UPRAVE

Članak 43.

Radom Državne uprave upravlja ravnatelj.

Zamjenik ravnatelja zamjenjuje ravnatelja u slučaju njegova
izbivanja i spriječenosti te obavlja i sve druge poslove
koje mu povjeri ravnatelj.

Upravama upravljaju pomoćnici ravnatelja.

Radom odjela upravljaju načelnici.

Radom odsjeka upravljaju donačelnici.

Radom Kabineta ravnatelja upravlja tajnik.

Radom područnih ureda upravljaju pročelnici s položajem
načelnika.

Radom ispostava upravljaju voditelji ispostava s položajem
donačelnika.

Radom pododsjeka upravljaju voditelji pododsjeka.

Članak 44.

Zamjenik ravnatelja odgovoran je za svoj rad ravnatelju.

Pomoćnici ravnatelja za svoj rad odgovorni su ravnatelju.

Načelnici odjela odgovorni su za svoj rad ravnatelju i
nadležnom pomoćniku ravnatelja.

Tajnik Kabineta ravnatelja za svoj rad odgovoran je ravnatelju.

Glavni geodetski inspektor za svoj rad odgovoran je ravnatelju.

Donačelnici odsjeka odgovorni su za svoj rad načelniku
odjela, nadležnom pomoćniku ravnatelja i ravnatelju.

Pročelnici područnih ureda za svoj rad odgovaraju
ravnatelju i pomoćnicima ravnatelja.

Voditelji ispostava-katastara i donačelnici odsjeka u sjedištu
područnog ureda za svoj rad odgovaraju ravnatelju, pomoćnicima
ravnatelja i pročelniku.

Voditelji pododsjeka za svoj rad odgovaraju ravnatelju, pomoćnicima
ravnatelja, pročelniku područnog ureda, te voditelju
ispostave, odnosno donačelniku odsjeka.

Članak 45.

Savjetodavno tijelo ravnatelja je Kolegij.

Sastav Kolegija utvrđuje ravnatelj.

VI. SLUŽBENICI I NAMJEŠTENICI DRŽAVNE GEODETSKE
UPRAVE

Članak 46.

Poslove i zadatke iz djelokruga Državne uprave, ovisno o
vrsti, složenosti, stučnoj spremi i drugim uvjetima,
obavljaju službenici i namještenici raspoređeni
u službenička zvanja i položaje te namještenička
radna mjesta.

Okvirni broj državnih službenika i namještenika
potrebnih za obavljanje poslova iz djelokruga Državne uprave
prikazan je u tablici koja je sastavni dio ove Uredbe, a koja
se ne objavljuje u »Narodnim novinama«.

VII. PRIJELAZNE I ZAVRŠNE ODREDBE

Članak 47.

Pitanja od značenja za rad Državne uprave koja nisu
uređena zakonom, Uredbom o načelima za unutarnje ustrojstvo
i o radnom vremenu tijela državne uprave ili ovom Uredbom,
uredit će se Pravilnikom o unutarnjem redu Državne
uprave.

Pravilnikom iz stavka 1. ovoga članka utvrdit će
se potreban broj državnih službenika i namještenika
s naznakom njihovih temeljnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značenja za rad Državne uprave.

Ravnatelj će u roku od 90 dana od stupanja na snagu ove
Uredbe donijeti Pravilnik o unutarnjem redu Državne uprave.

Članak 48.

Danom stupanja na snagu ove Uredbe prestaje važiti Uredba
o unutarnjem ustrojstvu Državne geodetske uprave, klasa:
023-03/95-01/18, urbroj: 5030116-95-2, od 21. lipnja 1995. godine.

Članak 49.

Ova Uredba stupa na snagu osmoga dana od objave u »Narodnim
novinama«.

Klasa: 023-03/00-01/19
Urbroj: 5030115-00-1
Zagreb, 6. travnja 2000.

Potpredsjednik,
zamjenik predsjednika
**dr. sc. Goran Granić,** v. r.

Uredba, NN 40/2000-898